ፓርቲዎቹ “ያቀረቧቸው የድርድር ነጥቦች የፖለቲካ ምህዳሩን ለማስፋት ያደረገው አስተዋጽኦ ትልቅ ነው” – አቶ ሽፈራው ሽጉጤ
በድርድሩ የተሳተፉ የፖለቲካ ፓርቲዎች "ያቀረቧቸው አሳማኝ የድርድር ነጥቦች የፖለቲካ ምህዳሩን ለማስፋት ያደረገው አስተዋጽኦ ትልቅ ነው" ሲሉ የኢሕአዴግ ምክር ቤት ጽህፈት ቤት ኃላፊ አቶ ሽፈራው ሽጉጤ ገለጹ።የኢትዮጵያ ህዝቦች አብዮታዊ ዴሞክራሲ ግንባር ኢህአዴግ ከፖለቲካ ፓርቲዎች ጋር በ12 የተመረጡ አጀንዳዎች ላይ ደርድር እያካሄደ ይገኛል።የኢሕአዴግ ምክር ቤት ፅህፈት ቤት ኃላፊው አቶ ሽፈራው ሽጉጤ ከጥር 2009 ዓ.ም ጀምሮ ከፖለቲካ ፓርቲዎች ጋር በተደረገው ድርድር የተገኙ ውጤቶችን አስመልክቶ ለጋዜጠኞች ማብራሪያ ሰጥተዋል።በዚሁ ወቅት ''ፓርቲው በ2008 ዓ.ም መጨረሻ ባካሄደው የጥልቅ ተሃድሶ ግምገማ ከለያቸው ችግሮች አንዱ በቂ የፖለቲካ ምህዳር ባለመስፋቱ ምክንያት የሃሳብ ብዝሃነትን ማስተናገድ የሚቻልበት ዕድል መጥበቡን ለይቷል'' ነው ያሉት ።የፖለቲካ ምህዳሩን ማስፋት የሚቻለው በአገሪቷ በህጋዊ መንገድ ከተመዘገቡ የፖለቲካ ፓርቲዎች ጋር በቂ ውይይትና ድርድር ሲካሄድ መሆኑን ገልጸዋል።ውይይቱ የሚካሄደው ከፖለቲካ ፓርቲዎች ጋር ብቻ ሳይሆን ከምሁራን፣ ከሲቪክ ማህበራትና  ከአገሪቷ ህዝቦች ጋር መሆኑንም ነው ያስታወቁት።በዚህ መሰረት ከጥር 2009 ዓ.ም ጀምሮ ከምርጫ ቦርድ ህጋዊ እውቅና ካላቸው 21 የፖለቲካ ፓርቲዎች ጋር በ12 አጀንዳዎች ላይ ውይይትና ድርድር የማካሄዱ ስራ መጀመሩን አስታውሰዋል።በእስካሁኑ ሂደትም በድርድሩ የተሳተፉ የፖለቲካ ፓርቲዎች ያስገኟቸው ውጤቶች ብዙ መሆናቸውን ነው አቶ ሽፈራው የገለጹት።የፖለቲካ ፓርቲዎች በተመረጡ አጀንዳዎች ላይ ክርክር ብቻ መደረግ እንዳለበት ባቀረቡት ሀሳብ መሰረት ኢሕአዴግ ድርድር ማካሄዱን ገልጸዋል።ከ21 የፖለቲካ ፓርቲዎች መካከል አራቱ በተለያዩ ምክንያቶች ድርድሩን አቋርጠው ሲወጡ፤ አንድ ፓርቲ ደግሞ "ድርድሩ ከተጀመረ በኋላ በህግ በመፍረሱ ከድርድሩ ውጪ ሆኗል" ብለዋል።በአሁን ወቅት 16 አገር አቀፍ የፖለቲካ ፓርቲዎች በ12 የተመረጡ አጀንዳዎች ላይ በመግባባት ድርድር እያካሄዱ ይገኛሉ።ይሁንና ድርድሩን አቋርጠው የወጡ ተፎካካሪ ፓርቲዎች ከኢህአዴግ ጋር መደራደር የሚችሉ መሆኑን አስታውቀዋል።የፖለቲካ ምህዳሩን ማስፋት ከፖለቲካ ፓርቲዎች ጋር ብቻ በሚካሄድ ድርድር የሚጠናቀቅ አለመሆኑን ጠቁመው፤ በቀጣይም ከህዝቡ ጋር የተጀመሩ የቀጥታ ውይይቶች ተጠናክረው እንደሚቀጥሉ አቶ ሽፈራው አስታውቀዋል።የፖለቲካ ፓርቲዎች በፓርቲዎች የምዝገባ አዋጅና የተሻሻለው የምርጫ ህግን ማስተካከል ላይ ያደረጉትን ድርድር ማጠናቀቃቸው ይታወሳል።በቀጣይም በ10ሩ ቀሪ አጀንዳዎች ላይ በመደራደር የጋራ መግባባት ላይ ይደርሳሉ ተብሎ ይጠበቃል-(ኢዜአ) ።